送衛月山歸鄉
作者：陸文圭
朝代：宋

paragraphs: 臚傳居第一，科目艷當年。
慷慨誅奸佞，從容秉政權。
諸孫今白屋，舊物止青氈。
幾見黄粱熟，何當鐵硯穿。
書聲月廡下，燈影雨窗前。
學者師王式，時人老伏虔。
不令官濟濟，空負腹便便。
桑葚鴞偏惡，桐花鳳可憐。
縱無當食祿，猶有可耕田。
卒卒纔傾蓋，依依願執鞭。
二翁俱耄矣，一別重凄然。
握手出門去，桂花香滿船。